《西溪湖》
宋代·张侃

杭州西湖天下无，重楼复阁成画图。中宵与客买舟去，千金间亦呼名姝。

自言此游有真乐，月明星稀飞林乌。珍殽旨酒杂樽俎，水精之鳞盘横铺。

光阴鼎鼎暗中去，事业泯泯纸上拘。苏仙在郡情甚适，君复居山身颇臞。

英风既往不可作，踪迹胜槩生荒芜。空留浓妆淡抹句，思士久泥反长吁。

金罍有溪名西湖，我来适当夏之初。万荷叠叠风捲翠，群山隐隐云依梳。

岸头有亭翼然立，明秀拱挹美且都。名园花卉忆灵运，古洞深远栖仙姑。

月当下弦迟开镜，高烧银烛行冰壶。君不见水利及人居第一，为壑勿学白圭术。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。